CELEX: 32022R0516
Language: sl
Date: 2021-10-26 00:00:00
Title: Delegirana uredba Komisije (EU) 2022/516 z dne 26. oktobra 2021 o spremembi Priloge IV k Uredbi Sveta (ES) št. 708/2007 o uporabi tujih in lokalno neprisotnih vrst v ribogojstvu

1.4.2022   
               
               
                  SL
               
               
                  Uradni list Evropske unije
               
               
                  L 104/51
               
            
         DELEGIRANA UREDBA KOMISIJE (EU) 2022/516
         z dne 26. oktobra 2021
         o spremembi Priloge IV k Uredbi Sveta (ES) št. 708/2007 o uporabi tujih in lokalno neprisotnih vrst v ribogojstvu
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 708/2007 (1) z dne 11. junija 2007 o uporabi tujih in lokalno neprisotnih vrst v ribogojstvu ter zlasti člena 24(1) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 708/2007 vzpostavlja okvir za ribogojske prakse glede tujih in lokalno neprisotnih vrst, da bi ocenili in zmanjšali možen vpliv teh vrst in vseh povezanih neciljnih vrst na vodne habitate.
                  
               
                     (2)
                  
                  
                     V Prilogi IV k Uredbi (ES) št. 708/2007 so navedene vrste, ki se v nekaterih delih Unije že dolgo uporabljajo v ribogojstvu in so zato deležne različne obravnave, ki omogoča njihov razvoj brez kakršnega koli dodatnega upravnega bremena, kot je predvideno v členu 2(5) navedene uredbe.
                  
               
                     (3)
                  
                  
                     Države članice lahko od Komisije zahtevajo, da doda vrste v Prilogo IV k Uredbi (ES) št. 708/2007 v skladu s členom 24(4) Uredbe (ES) št. 708/2007. Podrobna pravila o pogojih, potrebnih za dodajanje vrst v Prilogo IV, so določena v Uredbi Komisije (ES) št. 535/2008 (2).
                  
               
                     (4)
                  
                  
                     Grčija je zahtevala, da se vrsta okati ribon, poznana tudi pod imenom veliki pagar (Pagrus major), doda v Prilogo IV k Uredbi (ES) št. 708/2007 v skladu s podrobnimi pravili Uredbe (ES) št. 535/2008 in zlasti člena 3 Uredbe. V študiji, ki je bila predložena skupaj z zahtevo, je bilo ugotovljeno, da se ta vrsta že dolgo uporablja v grškem ribogojstvu brez škodljivih učinkov. Po oceni te zahteve je Komisija sklenila, da je zahteva utemeljena in podkrepljena z vsemi zahtevanimi informacijami.
                  
               
                     (5)
                  
                  
                     Sprememba Priloge IV na zahtevo Grčije je priložnost za prilagoditev terminologije, uporabljene v Prilogi. Latinsko ime ruskega jesetra (Acipenser gueldenstaedtii) je bilo napačno zapisano in ga je treba nadomestiti s pravilnim imenom. Prav tako je primerno posodobiti latinsko ime sivega tolstolobika, in sicer iz Aristichthys nobilis v Hypophthalmichthys nobilis.
                  
               
                     (6)
                  
                  
                     Zaradi jasnosti je v opombi, ki se doda k Prilogi IV, pojasnjeno, da križanci vrst iz te priloge niso samodejno upravičeni do drugačne obravnave, ki velja za vrste s seznama. Da bi bila navedena obravnava upravičena, je treba upoštevati postopek za dodajanje vrst v Prilogo.
                  
               
                     (7)
                  
                  
                     Prilogo IV k Uredbi (ES) št. 708/2007 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            Priloga IV k Uredbi (ES) št. 708/2007 se spremeni:
            
                        (1)
                     
                     
                        v delu A – Splošno se doda naslednja vrsta: Pagrus major, okati ribon, poznan tudi pod imenom veliki pagar;
                     
                  
                        (2)
                     
                     
                        latinsko ime vrste Acipenser gueldenstaeti se nadomesti z imenom Acipenser gueldenstaedtii;
                     
                  
                        (3)
                     
                     
                        latinsko ime vrste Aristichthys nobilis se nadomesti z imenom Hypophthalmichthys nobilis;
                     
                  
                        (4)
                     
                     
                        v naslovu Priloge IV se doda opomba z naslednjim besedilom: „Križancev vrst, vključenih v to prilogo, se ne bi smelo šteti za del tega seznama.“.
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 26. oktobra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 168, 28.6.2007, str. 1.
         
            (2)  Uredba Komisije (ES) št. 535/2008 z dne 13. junija 2008 o določitvi podrobnih pravil za izvajanje Uredbe Sveta (ES) št. 708/2007 o uporabi tujih in lokalno neprisotnih vrst v ribogojstvu (UL L 156, 14.6.2008, str. 6).